51. schôdza NR SR - 5.deň - B. popoludní
Dátum: 2021-11-30
Poslanec: Kuffa, Štefan (-)
Druh vystúpenia: Vystúpenie v rozprave

88. Ďakujem za slovo aj za porozumenie. Podávam hneď v úvode procedurálny návrh zákona v zmysle § 73 rokovacieho poriadku, aby tento návrh zákona bol stiahnutý a viac sa o ňom nerokovalo. A pán kolega predo mnou, ktorý vystúpil, nepodal tento procedurálny návrh. Môže ho podať pred hlasovaním, tak ako to pán predsedajúci povedal, ale to, čo povedal, že podám a ho nepodal a len ho doniesol do lavice alebo resp. tuná ako napísaný, nie je to v súlade s rokovacím poriadkom, takže ten procedurálny návrh v podstate nepodal, nebol podaný. K návrhu zákona. Nebudem to komentovať alebo ešte teda sa nezdržím a poviem to, áno, tak ak pán kolega Pčolinský, ak to tu povedal, že porušujete sami ako tie koaličné dohovory, opoziční a koaliční poslanci sa spájate. Ak ide o zlú vec, dokážete sa spojiť. A tou je marihuana a to je legalizácia drog. Proste legalizovať drogy v akejkoľvek forme je čosi neakceptovateľné a neprijateľné. Sladké rečičky tuná viesť o tom, že dostávajú tí ľudia drakonické tresty, desať rokov a podobne, a nikomu neublížili, nie je to pravda a neni tomu tak. A krajiny a štáty, ktoré majú legalizáciu drog, áno, majú, ale jednoducho sú tam problémy častokrát priamo v rodinách. Manželia, ktorí obidvaja sú nadrogovaní a majú maloleté deti a tie ako bezprizorné sa potulujú po vlastnej domácnosti, po vlastnom byte, po vlastnom dome. Legalizáciou drog zhoršila by sa už teraz zlá situácia. Viete, máme plné médiá byť zodpovední za svoje zdravie, za zdravie toho druhého a neviem, kde čo všetko. Áno, čo sa týka očkovania, to máme plné ústa toho, akí sme zodpovední. A my v čase pandémie, v čase lockdownu my sa ideme takto nezodpovedne správať? My ideme prijímať legalizáciu drog, pán kolega? To je čo? Akože len marihuana. Prosím vás pekne, dneska nemusíme prijímať nič ako v zákone, my v zmysle platnej legislatívy máme možnosť dostať sa legálne k drogám. Je to možné, pán kolega. Možno to neviete, ale na lekársky predpis morfín jednoducho lekár pacientovi, ktorý má neznesiteľné bolesti, predpíše tento, tento liek, lebo v podstate pôsobí ako liek. Samozrejme, je to v úplne inom režime, ide to na takom predpísanom tlačive. Tlačivo, to je s takým modrým pásom, kde v podstate tieto, tieto látky a morfín je, samozrejme, aj prísne sledovaný, aj narábať sa môže len v tom režime toho lekára a nemôže to hocijaký lekár predpísať. Môže to predpísať u nás na Slovensku algeziológ, resp. lekár, ktorý pracuje v hospici, kde sú zomierajúci terminálni pacienti, trpia nevyliečiteľnými ochoreniami a proste toto narkotikum je ako látka, ktorá tlmí a mierni bolesti. Spájať ako tieto veci je to veľmi nebezpečné a zavádzajúce pre spoločnosť, ale aj pre nás, pre poslancov Národnej rady. Ja budem hlasovať proti tomuto návrhu zákona, procedurálny návrh som podal, a vždycky budem proti tomuto návrhu zákona hlasovať, pretože toto, čo tuná predvádzate, a to, čo predkladáte, sú polopravdy a lži. Nedá mi, tak som sa zamyslel, v podstate tú situáciu alebo tú dobu alebo tie časy, ktoré ako teraz žijeme, tak ľudí šikanujeme, prenasledujeme pre nejaký respirátor, pre nejaké rúško, pre nejaké, ja neviem, lebo neni zaočkovaný, ten je zaočkovaný, ten neni zaočkovaný, spoločnosť je tuná už úplne totálne polarizovaná a my v tejto dobe ideme predkladať legalizáciu drog? Človek si to nevie ani predstaviť, že by toto tuná bolo. To, tie ľudské osudy, ktoré tuná sú, to nie sú len tie drakonické tresty. Tak ako to bolo spomenuté, keď si recidivista a obyčajne pod vplyvom drog, tak jak aj pod vplyvom alkoholu, tak títo ľudia páchajú inú, ďalšiu trestnú činnosť a nie je to len, to nie sú len tie drogy. Samozrejme, aj tí díleri drog, ktorí sú, ktorí na trhu sa pohybujú a distribuujú tieto drogy našim deťom alebo mladým ľuďom a takto ich vlastne si pripravujú ako konzumentov, myslím si, že legalizáciou akejkoľvek omamnej látky alebo drog ako takých na takéto účely zhoršilo by výrazným spôsobom, dramaticky by zhoršilo situáciu v spoločnosti. Navyše si myslím, že naša spoločnosť absolútne neni pripravená na také niečo, že by sme prijali takúto legalizáciu. Slovenská republika nech zostane takým ostrovčekom v rámci Európy, možno v rámci sveta, kde legalizácia drog naďalej bude zakázaná. Nikdy nepodporím takýto návrh zákona, ktorý pôjde proti našim deťom, proti mladým ľuďom naším, proti študentom, to by boli plné internáty a proti rodinám, slovenským rodinám. V žiadnom prípade to nedovolíme. Naďalej nech zostávajú tie tresty jak za dílerstvo, aj za užívanie. Zvlášť za dílerstvo, lebo v podstate ten konzument, ktorý je už závislý, správa sa pudovo a živočíšne, ten už nevie ovládať a nevie sa kontrolovať, to je jak závislý alkoholik, ktorý potrebuje pomoc odborníkov. Viete, nedá mi, aby som nespomenul jednu vec. Tak teraz to nebežalo, ale kedysi predtým, "zober loptu a nie drogy". Prosím vás pekne, to je čo za agitácia? V našich časoch, keď sme boli mladí ľudia, keď sme boli študenti, keď sme boli možno deti, ale veď nám to nikto nemusel rozprávať, že zober loptu. My sme tú loptu mali ešte aj pod hlavou, keď sme spávali. My sme stále boli ako s tou loptou. A drogy, prosím vás pekne, to bol cudzí pojem. To bol totálne cudzí pojem, to ani nikto nevedel, že čo to je, jaké drogy? A tuná, na jednej strane tuná robíme akože propagáciu proti drogám, no ale načo vôbec na to upozorňovať? Však malé deti vôbec ani nevedia, že čo sú to drogy a načo by to aj vedeli? Jednoducho tých dílerov, ktorí týmto malým deťom podsúvajú tieto drogy ako možno nejaký cukrík alebo nejakým spôsobom dokážu ich vlastne takto zvábiť a získať, no tak týchto dílerov treba trestať. Naopak, treba ich trestať prísnymi trestami. A už keď chceme hovoriť o znižovaní trestov, viem si predstaviť, že do budúcna raz plénum Národnej rady dokáže sa možno dohodnúť tuná na Trestnom zákone, ale nie tieto veľakrát také pseudonávrhy, ktoré tuná sú, ale aby sme vo všeobecnosti znížili trestné sadzby vôbec za všetky trestné činy. Myslím si, že veľakrát a častokrát tie tresty v našom právnom systéme Slovenskej republiky sú neprimerane vysoké a zvlášť, keď si tak človek ako uvedomuje tú vec, že opätovne máme vyhlásený lockdown, tu stačí aj malé pošmyknutie človeka a možno človek, ktorý ukradne rožok v obchode alebo chlieb, alebo ja neviem čo, dostane väzenie, pôjde do basy, pretože je lockdown a v čase v podstate kvázi ako núdze, ktorá je, tak dostane, to sú tie drakonické tresty. A ak chceme hovoriť o trestných sadzbách a o ich znižovaní, tak áno, som za to, ale vo všeobecnosti aby tie tresty za trestné činy boli znížené a primerané. Veľakrát ten trestný zákon, prepáčte, že to tak poviem, ale nedá mi to, sa správa veľmi, veľmi nespravodlivo. Za takýto maličký priestupok takýto obrovský trest a za veľké prešľapy a za veľké priestupky nič, absolútne nič. Častokrát je to nula. Nič. Nieže malý trest, ale žiaden trest. A toto vnímam ako veľmi nespravodlivú vec, a ak s tým sa Národná rada vysporiada, tak takýto návrh zákona, ak tu bude v Národnej rade za zníženie trestov v Trestnom poriadku, v Trestnom zákone, tak som všetkými desiatimi. Ďakujem za pozornosť.